Caro señor presidente, Ramón M. Domínguez López,

Cara señora vicepresidenta, Cielo Fernández Fernández,

Cara directiva da Federación de Libreiros de Galiza,

Durante un período da miña vida profesional fun libreira e tiven a ocasión de participar en moitas feiras do libro aquí en Galiza. Antes e despois o fixen como lectora.

As feiras do libro galegas, desde que eu recorde, son (ou eran) un lugar de encontro cultural, enriquecido polas ideas heteroxéneas dos humanos que as faciamos realidade. Todas persoas diversas nun mundo que ten precisamente na diversidade a súa riqueza social e, até, biolóxica.

Nelas presentabamos cada ano as novidades editoriais. Mais había, porén, clásicos demandados todos os anos polas lectoras. Seguramente, como profesionais experientes, coñecerán dous títulos senlleiros da literatura distópica que se venderon durante moitas edicións das nosas feiras do libro: *Fahrenheit 451* (de Ray Bradbury) e *1984* (de George Orwell).

Neles a negación da Verdade plásmase a través da relación cos libros, co que se publica, coa información que se permite transmitir (ou non) á sociedade.

Francamente, nunca pensei que chegaría a ver como a Federación de Libreir@s de Galiza se converte no brazo executor da censura. Hoxe, infelizmente, decátome de que vostedes, profesionais da Cultura, da Diversidade, do Debate, defensores dos libros acordan cancelar (sen razón expresa) a simple sinatura dun libro que apela ao Espírito Crítico, a abrir debate nun momento social en que precisamos do Debate máis que nunca.

Porque, señor, señora, é a nosa Vida que se xoga, que se pretende facer pender do fío deste pensamento único político-sanitario.

A Verdade bebe da diversidade, da pluralidade, do debate, da Liberdade de Expresión.

O libro que vostedes, como en *Fahrenheit 451*, están a queimar para que non chegue ao público, axuda a comprender a difícil situación que vivimos.

O contido do libro que vostedes, como en *1984*, están contribuíndo (coa cancelación da súa presentación) a difamar/terxiversar axuda a que o público discirna, a que cultive o seu Espírito Crítico, a que tome unha decisión Consciente sobre como actuar.

Sería un acerto que rectifiquen e que manteñan o acto de sinatura, mañá 25 de Agosto, na Feira do Libro de Monforte, da obra *El engaño más grande de la Historia*... Un acerto sabio, a prol da LIBERDADE DE EXPRESIÓN.

Caso contrario, teñan vostedes a Honestidade e a Valentía de rectificar o programa na súa web cunha nota explicatoria de por que o fan. Deste xeito, todas teremos claro como a Federación deLibreir@s de Galiza participou da censura, deste monumental Atentado contra a mesma Ciencia -consulten en que consiste o método científico- a nosa Liberdade e Intelixencia.

Atentamente,